b'\n_START_ARTICLE_\nOfring\n_START_PARAGRAPH_\nOfring er en religi\xc3\xb8s handling som best\xc3\xa5r i \xc3\xa5 gi en gave til en gud eller overnaturlig makt, uten samtidig \xc3\xa5 (hverken implisitt eller eksplisitt) fremme noe krav om \xc3\xa5 f\xc3\xa5 noe tilbake. Likevel blir offerhandlinger, naturlig nok, ofte utf\xc3\xb8rt i h\xc3\xa5p om at guden eller den overnaturlige makten derved skal bli blidgjort slik at man likevel i praksis faktisk f\xc3\xa5r noe igjen for det man har gitt bort. En ofring kan utf\xc3\xb8res av privatpersoner alene, men utf\xc3\xb8res som oftest av spesialister (for eksempel prester) p\xc3\xa5 vegne av et helt samfunn eller en menighet. Ofring skjer som regel p\xc3\xa5 bestemte steder, enten i friluft eller i religi\xc3\xb8se bygninger (for eksempel templer).\n_START_SECTION_\nHistorie\n_START_PARAGRAPH_\nEt religi\xc3\xb8st offer kan best\xc3\xa5 av gjenstander, mat eller levende vesener. Fra arkeologiske funn i Danmark kjenner man for eksempel store mengder v\xc3\xa5pen nedsenket i myrer og \xc3\xb8delagt p\xc3\xa5 en slik m\xc3\xa5te at det m\xc3\xa5 ha skjedd som et rituale. Dyr blir vanligvis drept n\xc3\xa5r de ofres. I mange tilfelle blir de deretter brent. P\xc3\xa5 en lignende m\xc3\xa5te ble det ogs\xc3\xa5 fremb\xc3\xa5ret menneskeoffer i tidligere religioner. Miniatyrfremstillinger av en kroppsdel som har en forbindelse med tro p\xc3\xa5 helbredelse, har i noen tilfelle blitt gitt som votivoffer._NEWLINE_Ofringer kan ses p\xc3\xa5 som en form for kommunikasjon mellom mennesker og guder. Skikken med \xc3\xa5 ofre gjenstander g\xc3\xa5r helt tilbake til steinalderen. I steinalderen ble v\xc3\xa5pen og redskaper av flint lagt ned i myrer. I bronsealderen begynte man ogs\xc3\xa5 \xc3\xa5 ofre gjenstander av metall. Det er gjort flere funn fra bronsealderen p\xc3\xa5 Vestlandet som trolig stammer fra ofringer, for eksempel Blindheimsverdet og Revheimfunnet._NEWLINE_I vikingtiden ble ofringer til de norr\xc3\xb8ne gudene utf\xc3\xb8rt b\xc3\xa5de lokalt, hjemme p\xc3\xa5 g\xc3\xa5rden, og sentralt, hos h\xc3\xb8vdingene i bygda. H\xc3\xb8vdingen ofret gaver til gudene p\xc3\xa5 vegne av bygdesamfunnet.\n_START_SECTION_\nI kristendommen\n_START_PARAGRAPH_\nI Bibelen kan man lese om en rekke forskjellige typer ofre som israelittene frembar, deriblant brennoffer, fellesskapsoffer, takkoffer, syndoffer, skyldoffer, gr\xc3\xb8deoffer og drikkoffer. Offer kan v\xc3\xa6re knyttet til b\xc3\xb8nn. I Moseb\xc3\xb8kene st\xc3\xa5r det mange instrukser i forbindelse med ofringer og andre handlinger i tempelet._NEWLINE_Offer var tidligere en viktig del av kirkens inntekter. I Norge ble ofringer til Den norske kirke forbudt ved lov 14. juli 1897, men loven ble opphevet 7. juni 1996.\n_START_SECTION_\nBrukt som begrep i dagligtale\n_START_PARAGRAPH_\nBegrepet ofring brukes ogs\xc3\xa5 i overf\xc3\xb8rt betydning om verdslige handlinger der man p\xc3\xa5 kort sikt taper noe av verdi, men der man med vilje gj\xc3\xb8r dette fordi det p\xc3\xa5 litt lengre sikt kan f\xc3\xb8re til at man totalt sett vinner/tjener p\xc3\xa5 det. For eksempel det \xc3\xa5 ofre en brikke i spillet sjakk.'